ไอเอ็นจีมั่นใจสิ้นปีเบี้ยรวมแตะหมื่นล้านบาท
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ไอเอ็นจี ประกันชีวิต มั่นใจปีนี้ทำเบี้ยทำเป้าแตะ 1 หมื่นล้าน พร้อมปีหน้าเตรียมบุกสินค้าควบคู่การลงทุน
นายพูลลาภ เพ็ญกิตติ รักษาการประธานเจ้าหน้าที่บริหารร่วม บริษัท ไอเอ็นจีประกันชีวิต เปิดเผยว่า ในปีนี้บริษัทมั่นใจว่าจะทำเบี้ยรับรวมได้ถึง 1 หมื่นล้านบาทตามเป้าที่วางไว้ แบ่งเป็นเบี้ยต่ออายุ 6,900 ล้านบาท และเบี้ยปีแรก 2,100 ล้านบาท เติบโตเพิ่มขึ้นเมื่อเทียบกับปี 2552 ที่มีเบี้ยรับรวมที่ 7,833 ล้านบาท ที่แบ่งเป็นเบี้ยต่ออายุ 5,293 ล้านบาท เบี้ยปีแรก 2,338 ล้านบาท และเบี้ยชำระครั้งเดียว 202 ล้านบาท 
ทั้งนี้ ในปี 2554 นอกจากการบุกตลาดเพิ่มเติมจากทุกช่องทางขายอย่างต่อเนื่องแล้ว ยังจะนำสินค้าใหม่ประเภทแบบประกันชีวิตควบคู่กับการลงทุนอย่างแบบยูนิเวอร์แซลไลฟ์และแบบยูนิตลิงค์มาเสนอขายให้กับลูกค้าด้วย ซึ่งขณะนี้ทางบริษัทแม่ในภูมิภาคอยู่ระหว่างวางระบบใหม่เพื่อรองรับกับสินค้าประเภทการลงทุน และเมื่อเสร็จแล้วไอเอ็นจีในไทยก็จะนำมาใช้ประโยชน์ได้ โดยคาดว่าจะเปิดตัวได้ในช่วงครึ่งปี 2554
อย่างไรก็ตาม ในช่วงสุดท้ายของปีนี้ก็จะมีแบบประกัน “ไอเอ็นจี บำนาญพลัส แบบบำนาญ 85/60” มากระตุ้นตลาดเพิ่มเติม โดยเน้นขายผ่านตัวแทนที่มีอยู่ประมาณ 5,000 คน และขายผ่านธนาคารทหารไทยหรือแบงก์แอสชัวรันส์เป็นหลัก ซึ่งก็ไม่ได้ตั้งเป้ายอดขายอะไรเป็นพิเศษ เพราะเป็นแบบประกันที่มีความซับซ้อนต้องใช้เวลาในการอธิบายให้ลูกค้าเข้าใจ 
นายแอนดรูว์ ชอว์ รักษาการประธานเจ้าหน้าที่บริหารร่วม บริษัท ไอเอ็นจีประกันชีวิต กล่าวว่า ในช่วงสุดท้ายของปีนี้บริษัทได้มีการจัดกิจกรรมส่งเสริมการขายให้กับตัวแทน โดยในปีนี้เบี้ยรับปีแรกจะมาจากช่องทางตัวแทน 45% แบงก์แอสชัวรันส์และขายตรง 10% ขณะเดียวกันก็มีการปรับปรุงสาขาในต่างจังหวัดให้มีความทันสมัยและดึงดูดลูกค้ามากขึ้น